Хабзэм и хъумакIуэ
Котляровхэ Мариерэ Викторрэ я тхылъ тедзапIэм иджыблагъэ къыщыдэкIащ Пщыбий СулътIан и тхылъыщIэ. «Хабзэм и хъумакIуэ» фIэщыгъэр зиIэ а къыдэкIыгъуэм ихуа тхыгъэхэр, авторым зэрыжиIэмкIэ, сабийхэмрэ ныбжьыщIэхэмрэ яхуэгъэзащ.
Зауэм, лэжьыгъэм, IэщэкIэ ЗэщIэузэда Къарухэм, хабзэхъумэ IэнатIэхэм я ветеранхэм (пенсионерхэм) я республикэ советым и президиумым, УФ-м и Журналистхэм, ТхакIуэхэм я союзхэм хэт Пщыбий СулътIан зи гугъу тщIы тхылъыр и япэ лэжьыгъэкъым. Тхэным куэд лъандэрэ дихьэх нэхъыжьыфIым езыр зыхэт ветеран зэгухьэныгъэм и IуэхущIафэхэм, зауэмрэ лэжьыгъэмрэ я ветеранхэм ятеухуа тхыгъэхэр абы щIэх-щIэхыурэ къытрырегъадзэ республикэ газетхэм, журналхэм. Пщыбийм и къалэмы- пэм апхуэдэу къыпыкIащ рассказхэр, гушыIэхэр, таурыхъхэр. НэхъапэIуэкIэ дунейм къытехьахэм ящыщщ «В небе Ястреб» («Эль-Фа», 2006 гъэ), «Растить патриотов» («Печатный двор», 2014 гъэ) тхылъхэр.
Апхуэдэу СулътIан хэтащ «ТекIуэныгъэ Иным и ЛIыхъужьхэр» къэралпсо литературэ зэпеуэм. ТхакIуэм абы игъэхьа «Возвращение домой» рассказым гулъытэшхуэ игъуэтащ, зэпеуэм и тхыгъэ нэхъыфIхэм хабжащ. Пщыбийм къыхуагъэфэщащ зэпеуэм и дипломрэ Урысейпсо зауэ-тхыдэ зэгухьэныгъэм, УФ-м ЗыхъумэжыныгъэмкIэ, Егъэджэныгъэмрэ щIэныгъэмкIэ, ЩэнхабзэмкIэ и министерствэхэм, Урысей къэрал библиотекэм къабгъэдэкIыу «Зыри тщыгъупщакъым» псалъэхэр зытет фэеплъ медаль лъапIэрэ.
Пщыбийм и иужьрей тхылъым ит очеркхэр, таурыхъхэр, шыпсэхэр, гушыIэхэр, ауанхэр сабийхэм нэмыщI, балигъ куэдми зэрафIэхьэлэмэтынум шэч хэлъкъым. Бзэ дахэкIэ, къулейкIэ тхащ ахэр, жанр зэмылIэужьыгъуэхэри къызэщIаубыдэ.
Зи бжыгъэкIэ 300 хъууэ дунейм къытехьа тхылъыщIэр къыщывгъуэтынущ къалащхьэм и тхылъ тыкуэнхэм.
ЖЫЛАСЭ Маритэ.
